Håndværkere fandt indtørret pikrinsyre, da de var ved at rydde op hos det højteknologiske laboratorium SGS Analytics Denmark.

Oprydning i en gammel container endte noget mere dramatisk, end medarbejderne hos SGS Analytics Denmark i Nørresundby formentlig havde forestillet sig. Mandag eftermiddag klokken 13.37 fandt et par håndværkere nemlig et særdeles farligt kemikalie i en af containerne på en af firmaets nordjyske afdelinger på Bøgildsmindevej. - De fandt pikrinsyre, som er en meget stærk og eksplosiv syre. Den skal helst opbevares fugtigt, nærmest vådt. Hvis den står tørt for længe, bliver den til pulver, og så bliver den ekstrem eksplosiv og farlig, fortæller vagtchef hos Nordjyllands Politi Poul Fastergaard. Pikrinsyre bliver først og fremmest brugt som sprængstof, men stoffet har også været anvendt til farvning af bakterier for identifikation og som desinfektionsmiddel. SGS Analytics Denmark er et højteknologisk laboratorium, som udtager og analyserer miljøprøver. Prøverne udtages i virksomhedens afdelinger i Aarhus, Birkerød, Horsens, Mørkøv, Skive, Viborg og Vejle - og samles så i afdelingen på Bøgildsmindevej 21 i Nørresundby. Bombeenhed tilkaldt Forsvarets særlige ammunitionsrydningstjeneste, også kendt som Explosive Ordnance Disposal (EOD), blev tilkaldt fra Skive til Nørresundby for at fjerne beholderen med den farlige pikrinsyre. - Syren blev heldigvis fundet i et lukket område, så det var ikke nødvendigt at evakuere - som man ellers skulle have gjort, hvis syren blev fundet i et beboelsesområde, fortæller Poul Fastergaard. Selv om pikrinsyre er meget eksplosivt i pulverform, så skal der en del til, før det eksploderer, beroliger vagtchefen. - Det kræver, at man ryster syren noget, eller håndterer det forkert, før det eksploderer. Så det var ikke noget, EOD-enheden frygtede - de havde styr på det, siger han. Ammunitionstjenesten fragtede beholderen med pikrinsyre til det militære øvelsesområde i Nørresundby, hvor den blev sprængt under en kontrolleret sprængning. - Måske har nogle hørt braget, for det gav da lyd fra sig. Men der var intet at være bekymret over, beroliger Poul Fastergaard. Det var mandag aften ikke muligt at træffe SGS Analytics Denmark til en kommentar på hændelsen.